
Dylunio a chynnal astudiaethau ymchwil ar raddfa fach, a gwerthuso’n feirniadol effaith offer ymchwil a ddewiswyd, a’r data, ar y dysgwyr ac ar eich ymarfer proffesiynol.

Cwestiwn ymchwil: Beth yw barn dysgwyr a staff o strategaethau Asesu ar Gyfer Dysgu?

Bwriad yr aseiniad yma yw defnyddio dulliau ymchwil amrywiol i ddarganfod canfyddiadau dysgwyr a staff o Asesu ar gyfer Dysgu (AaGD); trwy edrych yn benodol ar yr effaith mae hunanasesu ac asesu cyfoedion yn cael ar gynnydd disgyblion o fewn ddosbarth blwyddyn un a dau. Diffinia Wiliam (2002) AaGD fel “activities that are intended to guide the learning towards the intended goal, and that take place during the learning process”. Wrth ystyried hyn, gellir nodi bod AaGD yn ganolog i gryfhau dealltwriaeth disgyblion, ac yn rhywbeth sydd o bwysigrwydd cynyddol yn ysgolion cynradd heddiw. Yn ogystal, pwysleisia Donaldson (2015) y pwysigrwydd o ddefnyddio dulliau asesu ar gyfer dysgu yn yr ystafell dosbarth gan nodi “Mae addysgu a dysgu da yn golygu dilyn egwyddorion asesu ar gyfer dysgu” fel un o’r egwyddorion addygegol. Yn sicr, gellir gweld effaith hyn wrth edrych ar y Cwricwlwm drafft (2020) a gellir ystyried AaGD fel un o’r blaenoriaethau sylweddol.

Wrth gyflawni’r gwaith ymchwil a sicrhau canlyniadau dilys a chadarn, paratowyd holiadur i staff ysgol, cyfweliad gyda ddisgyblion y dosbarth ac arsylwad o wers. Yn sicr, mae cynnal gwaith ymchwil yn rhan hollbwysig o sicrhau datblygiad a ddealltwriaeth athrawon yn y byd addysg. Cyfeiria Hattie (2009, t.22) at hyn drwy nodi “the biggest effects on student learning occur when teachers become learners of their own teaching” cyfeirir hyn at y broses o athrawon yn cyfranogi a chynnal gwaith ymchwil i sicrhau effaith positif ar eu disgyblion a’i addysgu. Wrth i’r broses ymchwil yma cael ei gynnal, mae cyfleoedd i athrawon ac ysgolion gwella dealltwriaeth, codi safonau a chyfrannu at gymhelliant y disgyblion. Wrth gyflawni’r gwaith ymchwil, tybia y bydd y cyfranogwyr yn cytuno bod defnyddio asesu cyfoedion a hunanasesu yn ffordd effeithiol o asesu, a’i fod yn wneud defnydd o’r dulliau yma yn aml yn yr ystafell ddosbarth.

Yn gyntaf, bwriedir trafod yr hyn a ddywedwyd eisoes am AaGD. Yn ôl Estyn (2018), mae nifer o athrawon ac addysgwyr yn ystyried AaGD fel “rhywbeth sy’n hanfodol o ran codi safonau ar gyfer dysgwyr.” Gellir gweld y manteision o ddefnyddio strategaethau AaGD yn yr ystafell ddosbarth, yn enwedig o ran datblygiad academaidd y disgyblion. Er hyn, dadleua Blackburn (2018) bod strategaethau asesu yn cael i’w ystyried fel “the black hole hiding in plain sight”. Wrth edrych ar waith blaenorol Blackburn, gellir gweld ei fod wedi gwneud llawer o waith ymchwil ar AaGD a’i fod yn sicr yn gweld lle i wella. Er hyn, mae nifer o awduron megis Black a Wiliam (1998) wedi herio barn Blackburn (2018) ar y sail bod angen i athrawon adnabod datblygiad a heriau eu disgyblion er mwyn gallu addasu eu haddysgu i fuddio’r disgyblion.
Wrth drafod AaGD, rhaid ystyried y ddau wahanol fath o asesu; asesu ffurfiannol ac asesu crynodol. Cyfeiria NFER (2019) at y pwysigrwydd ac effeithlonrwydd o’r ddau fel “The key to good assessment practice is to understand what each type contributes and to build your practice to maximise the effectiveness of each.”  Pwysleisia hyn bod angen sicrhau dealltwriaeth gadarn o’r ddau er mwyn i’r disgyblion ac athrawon buddio’r fwyaf o’r broses. Disgrifir asesu crynodol fel rhywbeth sy’n digwydd ar ddiwedd cyfnod o amser i ddangos yr hyn y mae disgybl wedi’i gyflawni. Gall hyn fod yn fath o brawf, arholiad neu arsylwad. Er gellir dadlau bod hyn yn ffordd cyfleus o asesu cynnydd y disgyblion ar ôl cyfnod o ddysgu, dadleua Spira (2020) yn ei flog, bod y dull yma yn aneffeithiol gan ei fod yn “mesur yr hyn y mae disgyblion wedi’i dysgu a’i gymharu â safon neu feincnod”. Wrth ystyried hyn, mae’n ymddangos bod angen sicrhau’r defnydd o asesu crynodol ar adegau, ond ni ddylai fod yn rhywbeth sy’n digwydd yn rheolaidd o fewn yr ystafell dosbarth.
Ar y llaw arall, mae asesu ffurfiannol yn rhywbeth dylai digwydd o ddydd i ddydd, i “ganiatáu i athrawon a disgyblion asesu cyrhaeddiad a chynnydd yn amlach” (NFER, 2019). Gellir dadlau bod hyn yn fwy gyfleus i wneud yn yr ystafell dosbarth gan ei fod yn gyflym ac effeithiol. Cefnogir hyn gan Sasser (2018) pan ddywed bod asesu ffurfiannol yn rhoi cyfleoedd i athrawon adnabod y materion yn gynnar yn hytrach na aros tan ddiwedd uned i asesu. Er bod y ddau ddull i’w weld yn wrthwynebol, daldeua Black a Wiliam (1998) mai’r “her yw sicrhau perthynas fwy cadarnhaol rhwng y ddau.” Felly, gellid dadlau, bod y cydbwysedd rhwng y ddau ddull yn arwain at gynnydd ac effeithlonrwydd yn hir dymor.

Awgryma Llywodraeth Cymru (2010), tair egwyddor AaGD; gwella ansawdd cwestiynau/ansawdd siarad, adborth ffurfiannol ac asesu cyfoedion a hunanasesu. Wrth ystyried yr egwyddorion yma, yn ogystal â’r amrywiaeth o strategaethau awgrymedig, penderfynwyd ffocysu ar yr egwyddor ‘Asesu cyfoedion a hunanasesu’ ar gyfer yr ymchwiliad; gan edrych ar farcio cyfoedion a hunan farcio yn benodol. Yn sicr, wrth ymchwilio hunanasesu, gellir gweld y manteision o ddefnyddio hyn yn yr ystafell ddosbarth. Cyfeiria Andrade a Valtcheva (2009) at y cyfleoedd a chynigwyd wrth wneud defnydd da o hunanasesu, gan nodi “Students reported using criteria-referenced self-assessment to check on their works in progress, to guide revisions, and to reflect on their understanding of a topic.” Cyfeiria hyn at y ffaith bod hunanasesu yn rhoi cyfleoedd i ddisgyblion datblygu mewn sawl adran gan weld ble maen nhw arni, beth sydd angen iddynt wneud ac yna adfyfyrio ar yr hyn maen nhw wedi cyflawni. Er hyn, wrth edrych ar y gwrthwyneb, dadleua Rogers (2018) bod hi’n her i rai disgyblion hunanasesu’i gwaith oblegid eu “gwybodaeth gyfyngedig o’r pwnc” ac o ganlyniad i hyn, nid yw’r hunanasesu yn effeithiol. Yn sicr, amlyga hyn bod hi’n hollbwysig sicrhau bod gan y disgyblion dealltwriaeth gadarn o’r maes cyn mynd ati i hunanasesu, o ran tegwch i’r disgybl.

Dangosa gwaith ymchwil helaeth Hughes (2001) bod asesu cyfoedion yn rhywbeth sydd yn fuddiol ac yn effeithiol i ddisgyblion ysgol gynradd. Awgryma bod y defnydd o’r strategaeth yma yn ehangu dysgu’r disgyblion yn ogystal ag arbed amser i athrawon. Er hyn, wrth iddo wneud gwaith ymchwil dwys drwy ddefnyddio dulliau ymchwil ar ddau gadran o ddisgyblion, daw i’r casgliad bod y strategaeth yma ond yn gweithio “with the aid of a written marking schedule.” Cyfeiria hyn at ddefnyddio sgaffald i gynorthwyo’r disgyblion wrth iddynt fynd ati i farcio gwaith eu cyd-ddisgyblion. Gellir cysylltu hyn gyda syniadaeth Vygotsky (1978) bod hi’n hollbwysig rhoi enghreifftiau fel ‘sgaffald’ i ddisgyblion i atgyfnerthu’r hyn maent yn gwneud. Er hyn, mae’r mater o amser yn mynd law yn llaw gyda hyn gan fod Schunk (1996) yn dadlau bod angen penodi amser penodol ar gyfer asesu cyfoedion gan ei fod yn gofyn am amser a llawn ymrwymiad pawb sy’n cymryd rhan yn y broses.

Yn ôl Robinson (2019) mae asesu cyfoedion a hunanasesu yn cael eu hystyried fel ffurf o asesu ffurfiannol yn bennaf wrth ystyried y canlyniadau ac effeithlonrwydd. Er hyn, gellir hefyd eu hystyried yn grynodol gan ei fod yn gyfrifoldeb y disgyblion i benderfynu os ydynt yn barod i symud ymlaen neu beidio.

Nesaf, bwriedir trafod yr egwyddorion moeseg a methodoleg. Er mwyn dod o hyd i ateb i’r cwestiwn ymchwil, defnyddiwyd offer ymchwil amrywiol; holiadur i staff yr ysgol, cyfweliad gyda grŵp o ddisgyblion ac arsylwad o wers. Adnabyddir y cyfuniad o arsylwad a chyfweliad fel ‘yr ymagwedd mosaig’ (Clark, 2005) ac felly, defnyddir yr ymagwedd mosaig yn ogystal â holiadur wrth ymchwilio. Cyfeiria Clark (2005) at yr ymagwedd mosaig fel dull ymchwil sy’n annog “llais y plentyn”. Rôl yr ymchwilydd yn y dull yma yw casglu darnau o wybodaeth, megis arsylwad a chyfweliad, cefndir y disgyblion a’r amgylchedd a’i osod gyda’i gilydd i ddod i gasgliad. Noda bod yr athro pob tro’n “engaged in a constant process of constructing knowledge about children and learning” (Clark, 2005, t.12). Gellir cysylltu hyn gyda ddamcaniaeth Piaget (1932) o’r athro yn adeiladu gwybodaeth gam wrth gam. Wrth ystyried y gwaith yma gan Clark, gellir ystyried y gwaith yn ddibynadwy ac yn ddilys gan ei fod wedi ysgrifennu ac ymchwilio tipyn ar yr ymagwedd mosaig a’i effeithlonrwydd.

Yn sicr, wrth ystyried y tri dull ymchwil, gwelwyd bod gan bob un eu cryfderau a’i gyfyngiadau. Penderfynwyd dosbarthu holiaduron i staff o fewn ysgol bentrefol fechan (Gweler Atodiad 2). Yn sicr, mae defnyddio holiaduron i gasglu data yn ffordd effeithiol o gyrraedd cynulleidfa eang, trwy e-bostio’r holiadur i athrawon yr ysgol. Dywed Artino et al (2014) mai un o gryfderau eraill holiaduron yw eu bod yn ddull sy’n dda er mwyn casglu data a’i ddadansoddi gan fod y data a gesglir yn gymysgedd o ddata ansoddol a meintiol, ac felly, yn ddull pragmataidd. Er hyn, gellir dadlau, bod derbyn atebion safonol yn dibynnu yn llwyr ar ansawdd y cwestiynau. Cefnogir hyn gan Bell (2018, t.140) sy’n ystyried effeithlonrwydd holiadur ar “discipline in the selection of questions, in question writing, in the design, piloting, distribution and return of questionnaires”. Wrth ddewis cwestiynau ar gyfer yr holiadur, roedd yn amlwg bod angen amrywiaeth o gwestiynau i dderbyn data y gellir dadansoddi. Yn ogystal, wrth ddefnyddio cwestiynau amrywiol, mae hyn yn gwneud y broses yn un mwy hwylus i’r cyfranogwyr. Paratowyd cwestiynau dewisol, amlddewis, caeedig, graddfa Likert a rhannol strwythuredig i’w gynnwys yn yr holiadur i sicrhau data o safon (Gweler Atodiad 2).

Cyfyngiad arall o ddefnyddio holiaduron i wneud gwaith ymchwil ydy’r ffaith nid oes ffordd o wirio os ydy’r atebion yn wir neu beidio, efallai bydd y cyfranogwyr yn ateb y cwestiynau i gyfatebu â’r cwestiwn ymchwil. Cefnoga Cohen a Manion (2013) at hyn gan ddiffinio holiadur fel “intrusion into the life of the respondent” ac felly, mae’n pwysleisio bod angen ystyried materion moesegol wrth gynllunio a dosbarthu holiaduron. Yn ogystal, nid yw’n warantedig y bydd pob un o’r cyfranogwyr yn dychwelyd yr holiadur ac felly mae yna risg o gyfradd atebion isel.

Penderfynwyd cynnal arsylwad lled-strwythuriedig i ychwanegu at y data a gasglwyd o’r holiadur, trwy baratoi taflen arsylwi (gweler Atodiad 4). Fe gynhaliwyd yr arsylwad yma o fewn dosbarth blwyddyn un a dau. Yn sicr, wrth ddefnyddio arsylwad mae’n sicrhau cyfleoedd i weld yr hyn sy’n digwydd yn wirioneddol; mae’n rhoi’r darlun llawn. Cefnoga Denscombe (2010, t.196) hyn drwy nodi “observation draws on the direct evidence of the eye to witness events at first hand”. Felly, mae’n cynnig cyfleoedd i’r ymchwilydd gweld yr hyn sy’n digwydd yn uniongyrchol a gellir gweld pethau efallai bydd pobl yn amharod i siarad am. Bydd hyn yn sicrhau data mwy dibynadwy gan fod yr ymchwilydd yn gweld yr hyn sy’n digwydd o lygad y ffynnon.

Yn ogystal, mae arsylwadau yn ffurfio ‘damcaniaethau gwerin’. Enghraifft o hyn ydy ffenomenau ffisegol a chymdeithasol, pobl, patrymau a chymdeithasau. Mae hyn, gwirioneddol yn gryfder gan fod yr amgylchedd y mai’r arsylwad yn cymryd lle, petai hyn yn amgylchedd naturiol i’r cyfranogwyr, yn gallu creu data safonol. Er hyn, dadleua Dewey (1938, t.68) ni ellir dibynnu ar arsylwi yn unig drwy nodi “we need to understand the significance of what we see, hear and touch”. Wrth ystyried hyn, mae’n amlwg, wrth arsylwi, rhaid ystyried y canlyniadau o’r hyn yr ydym yn gwneud.

Cyfyngiad arall gellir ystyried ydy’r ffaith ei bod hi’n anodd i ymchwilwyr wneud nodiadau wrth iddynt arsylwi (Llywodraeth Cymru, 2015, tt.26-27). Wrth gynnal yr arsylwad, penderfynwyd ei weithredu fel arsylwad heb fod yn gyfranogwr er mwyn cael cyfleoedd i nodi’r hyn sy’n digwydd ac i geisio osgoi hybu atebion cywir a sicrhau atebion dilys. Yn debyg i holiaduron, ystyriwyd y dull yma yn ddull pragmataidd a gellir casglu cyfuniad o ddata. O ganlyniad, gellir trionglu’r data a gasglwyd wrth ddadansoddi.

Cyfeiria’r wefan NSW at y strategaeth o ddefnyddio’r data a gasglwyd o arsylwad i gyfoethogi cyfweliad, felly penderfynwyd gwneud hyn yn y gwaith ymchwil, trwy ddefnyddio gwaith y disgyblion fel sbardun wrth gynnal y cyfweliad. Cynlluniwyd cwestiynau cyfweld lled-strwythuriedig ar gyfer pum disgybl (gweler Atodiad 3). Yn sicr, gellir gweld sut y bydd cyfweliad yn ddull sy’n caniatáu i ymchwilwyr cyfoethogi’r hyn y maent wedi casglu yn barod. Noda Danby et al (2011, t.4) “interview has become influential and a useful tool to allow researchers to acces topics that, although potentially relevant to children, may not occur naturally in conversations.” Felly, byddai hyn yn awgrymu, gan ddefnyddio cyfweliad, gellir dod o hyd i wybodaeth ychwanegol. Er hyn, yn debyg i holiadur, rhaid paratoi a chynllunio cwestiynau clir er mwyn derbyn y data ansoddol o safon. Cefnoga Kumar (2014) hyn gan nodi “The way you formulate a question and the wording you use in its framing ... are extremely important as they influence the type and quality of information you obtain from your respondents”. Felly, gan ddefnyddio siart lif, cynlluniwyd cwestiynau a fyddai’n sbarduno a chynnal y sgwrs gan feddwl am yr hyn hoffwm ddarganfod fel y nod terfynol. Er hyn, rhaid bod yn hynod ofalus sut i eirio’r cwestiynau i osgoi perygl o ofyn cwestiwn arweiniol (Llywodraeth Cymru, 2015, tt.26-27). Felly, ar y cyfan rhaid ystyried a chynllunio’r cwestiynau yn ofalus cyn mynd ati i gynnal y cyfweliad.

Ystyriwyd materion moesegol yn ofalus wrth ddylunio’r ymchwiliad. Wrth gynnal gwaith ymchwil gyda phlant, noda BERA'r pwysigrwydd o sicrhau cydsyniad y disgyblion ac felly paratowyd gwynebau hapus, trist a ddryslyd i sicrhau bod y disgyblion yn gyfforddus i ateb a chymryd rhan (gweler Atodiad 6). Roedd hyn yn rhywbeth a oedd yn digwydd yn barhaus. Cefnoga UNCRC hyn gan nodi yn Erthygl 12: “Dylai plant gael llais mewn materion sy’n effeithio arnynt”. Yn sicr, mae’r gwaith ymchwil a gynhaliwyd ar AaGD yn effeithio ar y plant yn ogystal â’r ffaith eu fod nhw’n un o’r cyfranogwyr mwyaf yn y gwaith ymchwil. Pwysleisia BERA “researchers should also seek the collaboration and approval of those responsible for such participants.” I sicrhau hyn, cynhaliwyd yr ymchwil mewn ystafell dosbarth gydag athrawes dosbarth a chynorthwyydd a dderbyniwyd caniatâd y pennaeth i gasglu’r data (gweler Atodiad 9). Gweler ffurflen foeseg yn Atodiad 1, sy’n cyd-fynd â chanllawiau BERA a’r Côd Ymddygiad ac Ymarfer Proffesiynol i sicrhau bod y materion moesegol wedi’i gyfeirio at.

Yn yr adran nesaf, bwriedir trafod y data a chanlyniadau a gasglwyd wrth gynnal y gwaith ymchwil, yn ogystal ag effeithlonrwydd y dulliau ymchwilio. Yn gyntaf, trafodir canlyniadau o’r holiadur a’r hyn a oedd yn llwyddiannus ac yn heriol wrth ei wneud, yna symudir ymlaen i drafod y cyfweliad ac yna’r arsylwad.

	
	Hunanasesu
	Asesu cyfoedion

	Byth
	0%
	0%

	Weithiau
	0%
	66.7%

	Yn aml
	100%
	33.3%

	Pob gwers
	0%
	0%


O’r pum holiadur a ddosbarthwyd ar y diwrnod, dychwelwyd tri wedi’i gwblhau a oedd yn golygu bod y cyfradd ymateb yn 60%. Ar y cyfan, roedd hyn yn llwyddiant gan y disgwylir llai i ymateb. Mae hyn yn ymwneud â’r hyn a ddywed Artino et al (2014), bod holiadur yn gallu cyrraedd cynulleidfa eang. Er hyn, wrth ystyried ysgol cymharol fach oedd ffocws yr ymchwiliad, gydag ond pump o athrawon, roedd hyn yn ychydig o her wrth geisio casglu ymatebion o gynulleidfa eang. Y tro nesaf, efallai byddai’n werth danfon yr holiaduron i athrawon yn yr ysgol ffederasiwn hefyd i gasglu mwy o ddata i ddadansoddi. Prif fwriad yr holiadur oedd darganfod os oedd athrawon yn gwneud defnydd o asesu cyfoedion a hunanasesu a pha effaith roedd hyn yn cael ar y dysgu (gweler Atodiad 8). Dengys  tabl 1 yr amledd y mai’r athrawon yn defnyddio’r dulliau. Gellir gweld bod hunanasesu yn cael mwy o ddefnydd nag asesu cyfoedion gan fod 100% o’r athrawon yn defnyddio hunanasesu ‘yn aml’ i gymharu ag ond 33.3% wrth edrych ar asesu cyfoedion. Wrth ystyried hyn, rhaid ffocysu ar y rheswm tu ôl i hyn. Dengys tabl 2 bod 66.7% o gyfranogwyr yn cytuno bod asesu cyfoedion yn cymryd gormod o amser.Tabl 1

Cyferbynnir hyn gyda barn Hughes (2001) ym mhennod 2, bod asesu cyfoedion yn arbed amser i athrawon ac yn pwysleisio awgrymiad Schunk (1996), bod angen penodi amser penodol ar gyfer asesu cyfoedion. Gwelwyd defnydd o hyn yn yr arsylwad a thrafodir hyn yn yr adran yma hefyd.  

Darparodd yr holiadur cyfuniad o ddata ansoddol a meintiol. Wrth edrych ar ymatebion cwestiwn 11, roedd pob un yn cytuno bod asesu cyfoedion a hunanasesu yn helpu disgyblion i symud ymlaen i’r cam nesaf. Er hyn, noda un o’r cyfranogwyr:
“Wrth ddarllen dros y waith gyda'r plant yn unigol a chynnig syniadau am adborth maent yn deall yn well. Yn anffodus mae hyn yn cymryd llawer o amser ac o ganlyniad rydw i'n gorfod amserlenni sesiynau hunanasesu/cyfoedion.”
Mae’n amlwg o’r holiadur cyfan taw’r farn gyffredinol yw bod asesu ar gyfer dysgu yn effeithiol i sicrhau cynnydd disgyblion, ond, gellir weld mai amser yw’r brif her wrth asesu cyfoedion a hunanasesu.

Wrth ddefnyddio’r cyfweliad gwelwyd bod y disgyblion yn cytuno bod y dulliau yma yn helpu nhw, atebodd disgybl 3 gydag “ni’n dysgu mwy pan rydyn ni’n mynd nôl drosto fe” (gweler Atodiad 5). Dengys hyn bod y disgyblion yn defnyddio’r sylwadau yma i gynorthwyo’r dysgu y tro nesaf a’i fod nhw’n cael y cyfleoedd i edrych dros y gwaith. Yn sicr, roedd y defnydd o gyfweliad yn ddefnyddiol gan ddarganfyddwyd mwy o wybodaeth wrth drafod a chynnal y cyfweliad. Cysyllta hyn â Danby et al (2011) bod cyfweliadau yn rhoi’r cyfle i ymchwilwyr edrych ar agweddau efallai na fyddent yn meddwl am. Yn ogystal, roedd y disgyblion yn ymateb yn onest. Enghraifft o hyn oedd wrth ofyn a oedd pob disgybl yn edrych dros y gwaith atebodd disgybl 4 “na”. Sylweddolwyd efallai bod y dulliau yma yn dibynnu ar y disgybl a’i agwedd.

Diddorol oedd gweld barn y disgyblion ar beth oedd yn well ganddyn nhw; asesu cyfoedion, hunan asesu neu’r athro yn marcio’r gwaith. Atebodd pedwar allan o bump o’r disgyblion (80%) “Miss”. Roedd yr athro yn yr ystafell ar y pryd ac efallai rheswm tu ôl yr atebion oedd bod y disgyblion am blesio’r athro. Er hyn, roedd hi’n bwysig sicrhau bod yr athro yn yr ystafell o ran moeseg a sicrhau bod y disgyblion yn gyfforddus i gymryd rhan. I osgoi hyn rhag digwydd eto, efallai byddai’n werth gwneud e’n glir i’r disgyblion bod rhyddid ganddyn nhw i ateb mewn unrhyw ffordd hoffen nhw a gofyn iddynt a oes well ganddyn nhw gael y cyfweliad 1 i 1, mewn grŵp ar ben eu hun neu gydag athro yn yr ystafell. Er hyn, gellir dadlau bod yr ymateb yma yn un onest gan fod rheswm dilys i gyd-fynd gyda’r ateb. Nodwyd disgybl 3 mai’r rheswm am hyn oedd bod yr athro yn gwybod beth i wneud nesaf yn fwy na’r disgyblion. Gellir cysylltu hyn gyda barn Rogers (2018) a drafodwyd yng nghynt. Noda bod angen gwybodaeth pwnc hyderus ar y disgyblion er mwyn arwain at ganlyniadau effeithiol o hunanasesu ac asesu cyfoedion.

Roedd defnyddio arsylwad fel un o’r dulliau ymchwil yn hynod ddefnyddiol gan fod cyfle i weld yr hyn a oedd yn digwydd ar waith (gweler Atodiad 7). Diddorol oedd weld sut roedd y disgyblion yn defnyddio asesu cyfoedion i gychwyn ac yna’n defnyddio’n dull hunanasesu wrth edrych ar y sylwadau a gwneud cywiriadau. Wrth arsylwi, roedd yn amlwg bod disgybl rhif 4 yn ansicr o’r hyn oedd angen iddo nodi wrth farcio gwaith disgybl 3. Fe wnaeth yr athro cynorthwyo’r disgybl yma gan ysgrifennu patrwm brawddeg fel sgaffald i’r disgyblion. Cyfeiriwyd at hyn yn yr adolygiad llenyddiaeth a syniadaeth Vygotsky (1978) o
ddefnyddio sgaffald i gynorthwyo disgyblion. 

Weithiau roedd hi’n anodd cofnodi popeth gan fod y disgyblion yn holgar o’r hyn a oedd yn cael ei ddweud amdanynt. Y peth olaf a fwriadwyd oedd gwneud i’r disgyblion teimlo’n anghyfforddus a bod angen ymddwyn mewn ffordd benodol ac felly penderfynwyd osgoi ysgrifennu gormod o nodiadau. I osgoi hyn rhag digwydd eto, efallai byddai creu fideo o’r wers gyda chaniatâd yr athro yn syniad da gan fydd hyn yn dangos pob peth heb orfod ysgrifennu nodiadau yn ystod yr arsylwad.

Ar y cyfan, roedd y data a gasglwyd yn ddefnyddiol iawn i ddod i gasgliad i’r cwestiwn ymchwil. Yn sicr, roedd y cyfuniad o ddulliau yn ychwanegu'r wybodaeth oedd angen a gan y trionglwyd y data yma, gellir tybio ei fod yn fwy credadwy nag y byddai gydag un dull yn unig.

I orffen, bwriedir crynhoi'r hyn a gasglwyd wrth ymchwilio a chynnal y gwaith ymchwil. Prif ffocws yr ymchwil oedd ceisio canfod pa effaith mae hunanasesu ac asesu cyfoedion yn cael ar gynnydd disgyblion. Wrth edrych yn ôl i’r rhagfynegiad ym mhennod 1, gellir yn sicr cytuno bod y staff a disgyblion yn gweld bod y dulliau o AaGD yn fuddiol i ddisgyblion er nad ydynt yn defnyddio asesu cyfoedion mor aml â hunanasesu. Cyn cychwyn y gwaith ymchwil, roeddwn yn ansicr os fyddai’r canlyniadau o gyfnod sylfaen o werth gan nad oeddwn yn siŵr os oeddent yn gwneud defnydd dwys o AaGD. Er hyn, wrth ymchwilio, dargafyddwyd bod AaGD yn gallu digwydd yn rheolaidd o fewn pob dosbarth. Gellir cysylltu hyn gyda syniadaeth Wiliam (2002) ym mhennod 1 sy’n pwysleisio pwysigrwydd AaGD yn yr ystafell dosbarth. Yn sicr, wrth ddefnyddio’r dulliau ymchwil amrywiol, cafwyd cyfleoedd i gasglu cymysgedd o ddata yn ymwneud â’r pwnc, er hyn dysgais ei fod yn hynod bwysig sicrhau cynllunio manwl o flaen llaw.
Wrth gynnal yr ymchwiliad, roedd cyfleoedd i fod yn ‘ymchwilydd medrus’ trwy gymhwyso gwybodaeth ar ôl lunio’ holiadur, cyfweliad ac arsylwad. Yn ogystal, roedd hi’n bwysig sicrhau fod yn foesegol wrth fynd ati i drin y wybodaeth gan ystyried cyfrinachedd, caniatâd neu gydsyniad y cyfranogwyr, hawliau plant a pharatoi ffurflen moeseg. Wrth ymchwilio mewn i AaGD a chasglu gwybodaeth, roedd angen fod yn sgeptigol trwy gwestiynu ffynonellau a’i ddilysrwydd. Yn olaf, wrth gynnal y gwaith ymchwil, roedd cyfle i fod yn rhan o broffesiwn ymholgar wrth sicrhau gwella arferion, rhyngweithio a bod yn rhan o gymuned yr ysgol. Yn sicr, teimlaf fod fy nealltwriaeth o hyn wedi dyfnhau yn sylweddol.

